論盡媒體

論盡媒體係澳門一間以網絡為主要平台嘅新媒體，喺2012年10月正式開始營運，亦係澳門少有嘅獨立媒體以及澳門最初成立嘅新興線上媒體之一，佢英文名稱意思係「將事情講清楚」。首任社長係陳麗靜，現任社長係吳小毅。

除咗專注報導同時政有關嘅新聞之外，《論盡媒體》亦會報導同人權自由、土地、保育、同性戀同城市規劃等議題。受眾上，《論盡媒體》有七成係澳門讀者，一成香港讀者同一成台灣讀者，年齡層大概係25-34歲為主。另外《論盡媒體》面對住電話被非法竊聽、資金同人手短缺，同埋網上競爭愈嚟愈大，同自身網站喺特定時段會畀人攻擊嘅問題。

歷史
《論盡媒體》總編輯彭靄慈最早喺2010年同澳門周報《訊報》合作，創立《論盡澳門街》作為每星期專題報導。2012年10月《論盡媒體》正式成立後開始經營Facebook專頁同創立官方網站，之後喺2013年開始每月出版一次紙本。呢份媒體最初只有義工經營同主力做每週專題，之後新增三名全職員工，佢哋收入嚟自《訊報》稿費、讀者捐款同廣告收入等。

反離保運動

喺2014年嘅澳門反離保運動期間，當地互聯網嘅號召力發揮咗好大作用，其中《論盡媒體》同澳門民主派議政團體新澳門學社成員創辦嘅《愛瞞日報》兩間網媒表現相對較突出，兩間媒體好多報導都迫使澳門特區政府就市民嘅抗議聲音作出回應，對社會作出較大嘅影響力。澳門葡英傳媒協會會長馬天龍指出，《論盡媒體》係澳門相對較為獨立同埋能夠喺網上產生較大影響力嘅媒體。亦有研究者認為反離保運動嘅成功唔單只係澳門人嘅勝利，亦係互聯網另類媒體嘅勝利，因為呢啲媒體超越咗主流媒體所設置嘅輿論障礙，創造咗相對自由嘅空間去傳播同親政府嘅建制派抗衡觀點，能夠號召群眾作出行動。

論盡月刊 

澳門報紙